b'\n_START_ARTICLE_\nFranz Joseph Haydn\n_START_SECTION_\nBiografija\n_START_PARAGRAPH_\nGim\xc4\x97 Rorau miestelyje (\xc5\xbdemutin\xc4\x97 Austrija). T\xc4\x97vas Matijas Haidnas, motina\xc2\xa0\xe2\x80\x93 Marija Koler. N\xc4\x97 vienas i\xc5\xa1 t\xc4\x97v\xc5\xb3 nebuvo muzikantas, nors Matijas m\xc4\x97go atlikti liaudies muzik\xc4\x85. T\xc4\x97vai pasteb\xc4\x97jo savo s\xc5\xabnaus talent\xc4\x85, tod\xc4\x97l sutiko su giminai\xc4\x8dio Johano Matijo Franko pasi\xc5\xablymu pasiimti jaun\xc4\x85j\xc4\xaf Haidn\xc4\x85 pas save mokymui. Dar \xc5\xa1e\xc5\xa1eri\xc5\xb3 nesulauk\xc4\x99s berniukas persik\xc4\x97l\xc4\x97 \xc4\xaf Hainburg\xc4\x85 ir daugiau nebegyveno su t\xc4\x97vais. Franko gyvenimas nebuvo lengvas: vaikas b\xc5\xabdavo alkanas, prastai apsireng\xc4\x99s, ta\xc4\x8diau jis greitai i\xc5\xa1moko skambinti klavesinu ir grie\xc5\xbeti smuiku, taip pat giedojo ba\xc5\xbeny\xc4\x8dios chore._NEWLINE_1740\xc2\xa0m. berniuk\xc4\x85 pasteb\xc4\x97jo Vienos \xc5\xa0v. Stepono katedros chormeisteris, ir Haidnas paliko Frank\xc4\x85. Nors Vienoje jo taip pat niekas nelepino, \xc5\xa0v. Stepono katedra buvo svarbus Europos muzikinio gyvenimo centras, \xc4\x8dia buvo atliekama \xc5\xbeymi\xc5\xb3 kompozitori\xc5\xb3 naujausia muzika, taigi Haidnas nema\xc5\xbeai i\xc5\xa1moko. 1749\xc2\xa0m., mutavus balsui, jis buvo atleistas. Benamiu tap\xc4\x99s b\xc5\xabsimasis kompozitorius vien\xc4\x85 nakt\xc4\xaf tur\xc4\x97jo praleisti parke ant suoliuko, ta\xc4\x8diau j\xc4\xaf priglob\xc4\x97 draugai, ir Haidnas prad\xc4\x97jo laisvo muzikanto karjer\xc4\x85: dirbo samdomu muzikantu, mok\xc4\x97 muzikos. \xc5\xa0iuo periodu para\xc5\xa1\xc4\x97 pirmuosius stygini\xc5\xb3 kvartetus bei oper\xc4\x85._NEWLINE_1757 (1759) m. Haidnas tapo grafo Karlo fon Morcino kapelmeisteriu. Jis dirigavo grafo orkestrui ir b\xc5\xabtent jam suk\xc5\xabr\xc4\x97 pirm\xc4\x85j\xc4\x85 savo simfonij\xc4\x85. Morcinas v\xc4\x97liau buvo priverstas atsisakyti muzikant\xc5\xb3 paslaug\xc5\xb3, ta\xc4\x8diau Haidnui i\xc5\xa1kart (1761\xc2\xa0m.) pasi\xc5\xablyta tapti \xc4\xaftakingos ir turtingos Esterhazi\xc5\xb3 \xc5\xa1eimos kapelmeisterio pad\xc4\x97j\xc4\x97ju. Senajam kapelmeisteriui mirus 1766\xc2\xa0m., Haidnas u\xc5\xbe\xc4\x97m\xc4\x97 jo viet\xc4\x85. Esterhazi\xc5\xb3 \xc5\xa1eimai Haidnas tarnavo iki mirties (su pertraukomis). Jis su jais keliavo i\xc5\xa1 vienos rezidencijos \xc4\xaf kit\xc4\x85: Aizen\xc5\xa1tato r\xc5\xabm\xc5\xb3, \xc5\xbeiemos r\xc5\xabm\xc5\xb3 Vienoje ir Esterhazos\xc2\xa0\xe2\x80\x93 nauj\xc5\xb3 diding\xc5\xb3 r\xc5\xabm\xc5\xb3 Vengrijoje. Haidno pareigos buvo ra\xc5\xa1yti muzik\xc4\x85, vadovauti orkestrui, atlikti kamerin\xc4\x99 muzik\xc4\x85 savo patronams ir su jais. Jis padidino orkestr\xc4\x85 iki 25 atlik\xc4\x97j\xc5\xb3. Kunigaik\xc5\xa1\xc4\x8diai Esterhaziai (i\xc5\xa1 prad\xc5\xbei\xc5\xb3 Paulius Antonas, paskui\xc2\xa0\xe2\x80\x93 Nikolajus I) buvo patenkinti Haidno darbu ir suteik\xc4\x97 jam s\xc4\x85lygas tobul\xc4\x97ti kaip menininkui._NEWLINE_1760\xc2\xa0m. Haidnas ved\xc4\x97 Marij\xc4\x85 An\xc4\x85 Keler, kuri buvo vyresnioji jo buvusios meil\xc4\x97s\xc2\xa0\xe2\x80\x93 Terezos Keler\xc2\xa0\xe2\x80\x93 sesuo. Su \xc5\xbemona nelabai sutar\xc4\x97 ir nesusilauk\xc4\x97 vaik\xc5\xb3. Galb\xc5\xabt tur\xc4\x97jo vien\xc4\x85 ar pora vaik\xc5\xb3 su mylima dainininke Luid\xc5\xbeija Polceli._NEWLINE_Dirbdamas pas Esterhazius, Haidnas para\xc5\xa1\xc4\x97 daug k\xc5\xabrini\xc5\xb3 ir i\xc5\xa1populiar\xc4\x97jo. Ilgainiui jis \xc4\x97m\xc4\x97 ra\xc5\xa1yti ne tik darbdaviui, bet ir leid\xc4\x97j\xc5\xb3 u\xc5\xbesakymu. Apie 1781\xc2\xa0m. susidraugavo su Mocartu, kurio darbais \xc5\xbeav\xc4\x97josi ir visokeriopai steng\xc4\x97si pad\xc4\x97ti. Abu buvo tos pa\xc4\x8dios mason\xc5\xb3 lo\xc5\xbe\xc4\x97s nariai. 1789\xc2\xa0m. Haidnas susibi\xc4\x8diuliavo su Marija Ana fon Gencinger, kunigaik\xc5\xa1\xc4\x8dio Nikolajaus gydytojo \xc5\xbemona. J\xc5\xb3 santykiai buvo artimi, ta\xc4\x8diau platoni\xc5\xa1ki._NEWLINE_1790\xc2\xa0m. kunigaik\xc5\xa1tis Nikolajus mir\xc4\x97. Jo \xc4\xafp\xc4\x97dinis nebuvo muzikos m\xc4\x97g\xc4\x97jas, tad atleido r\xc5\xabm\xc5\xb3 muzikantus, o Haidnui paskyr\xc4\x97 pensij\xc4\x85. \xc5\xa0is apsigyveno nuosavame name Vienoje, o v\xc4\x97liau, pakviestas impresarijaus ir smuikininko Johano P\xc4\x97terio Salomono, nuvyko \xc4\xaf Anglij\xc4\x85. Vizitai 1791-2 ir 1794-5\xc2\xa0m. buvo s\xc4\x97kmingi: klausytojai pl\xc5\xabste pl\xc5\xabdo \xc4\xaf Haidno koncertus, kompozitorius susilauk\xc4\x97 \xc5\xa1lov\xc4\x97s ir praturt\xc4\x97jo. Haidnas svarst\xc4\x97 galimyb\xc4\x99 apsistoti Anglijoje visam laikui, ta\xc4\x8diau sugr\xc4\xaf\xc5\xbeo \xc4\xaf Vien\xc4\x85, pasistat\xc4\x97 didel\xc4\xaf nam\xc4\x85 ir \xc4\x97m\xc4\x97 ra\xc5\xa1yti stambius religinius k\xc5\xabrinius chorui su orkestru. \xc5\xa0iuo laikotarpiu atsirado \xc5\xbeymiosios oratorijos \xe2\x80\x9ePasaulio sutv\xc4\x97rimas\xe2\x80\x9c ir \xe2\x80\x9eMet\xc5\xb3 laikai\xe2\x80\x9c._NEWLINE_1802\xc2\xa0m. pa\xc5\xabm\xc4\x97jo liga, kuria kompozitorius jau kur\xc4\xaf laik\xc4\x85 sirgo. Jis fizi\xc5\xa1kai nebegal\xc4\x97jo ra\xc5\xa1yti muzikos. Nors Haidnu r\xc5\xabpinosi tarnai, jis buvo nuolat lankomas, paskutiniai gyvenimo metai nebuvo laimingi. Jis da\xc5\xbenai pianinu skambindavo \xe2\x80\x9eDieve, saugok imperatori\xc5\xb3 Franc\xc4\x85\xe2\x80\x9c (Gott erhalte Franz den Kaiser), savo paties sukurt\xc4\x85 1797\xc2\xa0m. \xc5\xa0i melodija v\xc4\x97liau panaudota Austrijos ir Vokietijos himnams._NEWLINE_Haidnas mir\xc4\x97 1809\xc2\xa0m., po Napoleono Vienos puolimo.\n_START_SECTION_\nK\xc5\xabryba\n_START_PARAGRAPH_\nNors Haidnui prad\xc4\x97jus kurti simfonija jau buvo susiformavusi, jo simfonijos yra ankstyviausios i\xc5\xa1 priskiriam\xc5\xb3 \xe2\x80\x9estandartiniam\xe2\x80\x9c repertuarui. Ta\xc4\x8diau jis tikrai gali b\xc5\xabti vadinamas stygini\xc5\xb3 kvarteto pagrind\xc4\x97ju._NEWLINE_Haidno muzikai b\xc5\xabdingas trump\xc5\xb3 paprast\xc5\xb3 muzikini\xc5\xb3 motyv\xc5\xb3 vystymas. Kai kuriuos tuo metu trumpus, u\xc5\xbe vokalin\xc4\x99 muzik\xc4\x85 ma\xc5\xbeiau svarbius \xc5\xbeanrus, tokius kaip simfonija, jis i\xc5\xa1pl\xc4\x97t\xc4\x97 ir i\xc5\xa1tobulino. Haidno d\xc4\x97ka i\xc5\xa1sivyst\xc4\x97 klasikin\xc4\x97 sonatos forma: l\xc4\x97toje, dominant\xc4\x97s tonacijoje atliekamoje \xc4\xaf\xc5\xbeangoje vyrauja neb\xc5\xabtinai su pagrindin\xc4\x97mis temomis susijusi med\xc5\xbeiaga, greitai pereinanti \xc4\xaf ekspozicij\xc4\x85, kurioje pristatomos temos; vystyme temos kei\xc4\x8diamos, moduliuojamos, skaidomos, \xc4\xafjungiama naujos med\xc5\xbeiagos (Haidno vystymai ilgesni ir sud\xc4\x97tingesni u\xc5\xbe Mocarto); sugr\xc4\xaf\xc5\xbeime gr\xc4\xaf\xc5\xbetama \xc4\xaf pagrindin\xc4\x99 tonacij\xc4\x85 ir \xc4\xaf ekspozicijos med\xc5\xbeiag\xc4\x85; galiausiai gali b\xc5\xabti baigiama koda, kurioje parodomos kitos temin\xc4\x97s med\xc5\xbeiagos galimyb\xc4\x97s. Klasikinei muzikai buvo svarb\xc5\xabs per\xc4\x97jimai nuo ekspozicijos prie vystymo ir nuo vystymo prie sugr\xc4\xaf\xc5\xbeimo. Haidnas pereidavo \xc5\xa1maik\xc5\xa1\xc4\x8diai, neretai dramati\xc5\xa1kai, u\xc5\xbedelsdamas. Apskritai Haidnas \xc5\xbeinomas d\xc4\x97l \xe2\x80\x9ejuok\xc5\xb3\xe2\x80\x9c, kuriuos \xc4\xafpindavo \xc4\xaf savo muzik\xc4\x85: pavyzd\xc5\xbeiui, simfonijoje nr. 94, pavadintoje \xe2\x80\x9eStaigmena\xe2\x80\x9c, netik\xc4\x97tai garsiai u\xc5\xbegieda choras._NEWLINE_Kai kurie Haidno k\xc5\xabriniai \xc5\xbeymimi opus, ta\xc4\x8diau taip pat da\xc5\xbena Hob\xc2\xa0\xe2\x80\x93 Antonio fon Hobokeno\xc2\xa0\xe2\x80\x93 klasifikacija (1957)._NEWLINE_Haidnui priskiriamos 104 simfonijos, 13 mi\xc5\xa1i\xc5\xb3, 83 styginiai kvartetai (i\xc5\xa1 kuri\xc5\xb3 garsiausias - ,,Kaizerio kvartetas"), oratorijos \xe2\x80\x9ePasaulio sutv\xc4\x97rimas\xe2\x80\x9c ir \xe2\x80\x9eMet\xc5\xb3 laikai\xe2\x80\x9c, sonatos ir trio fortepijonui, koncertai ir kt.'